Die tweede uitgawe van die leefstyljoernaal, Ambassadeur, bekend gestel - My Matzikama | My Matzikama
Die tweede uitgawe van die leefstyljoernaal, Ambassadeur, bekend gestel
Die tweede uitgawe van die Afrikaanse literêre leefstyljoernaal, Ambassadeur, is onlangs in Kaapstad bekend gestel. Die inhoud handel weer eens oor kuns, avontuur, makers en literatuur. Daar is egter twee elemente wat hierdie uitgawe uniek maak.
Eerstens is hierdie uitgawe van die joernaal ook in Engels vrygestel om Engelse lesers blootstelling te gee aan van die voorste kunstenaars en skrywers wat in Afrikaans werksaam is. Tweedens het ambassadeur met die Italiaanse modehuis, Gucci, saamgespan om ’n opwindende, baanbreker foto-essay bekend te stel.
Die 54-bladsy foto-essay maak elemente van Etienne Leroux se veelbesproke roman, Sewe Dae by die Silbersteins, visueel tasbaar in ’n unieke ontmoeting van letterkunde en modeontwerp. Die modelle is gestileer in die Gucci voor-herfs ’18 versameling – wat spesiaal van Italië af ingevlieg is vir die foto’s – met bypassende aanhalings uit die roman.
Die omgewing waarin die roman afspeel is indirek geïnspireer deur die Bellingham-wynlandgoed, wat in daardie stadium in die besit was van die eksentrieke Bernard Podlashuk en sy merkwaardige vrou, Fredagh. Die paartjie het die binnekant van die herehuis versier met ’n eksentrieke mengsel van Eurosentriese en Oosterse style. Daar is alles van eiers gemaak van halfedelstene, tot versamelings Venesiese glas en antieke meubels uit Frankryk, Rusland, Portugal en Italië. Daar is selfs ’n vergulde hemelbed in een van die gastekamers wat oorspronklik ’n trougeskenk was aan die koning en koningin van Soematra.
Na Fredagh Podlashuk se dood in 2002 het die Bellingham-herehuis ’n nasionale monument geword. Elke item in die herehuis is presies gelaat soos wat dit was op die dag van haar dood. Vandag is dit ’n privaatmuseum in besit van die Podlashuk Bellinchamp National Heritage Foundation.
Aan die media: Indien enige lede van die media graag ’n eksemplaar van Ambassadeur II in die hande wil kry vir ’n resensie, kan hulle Ambassadeur kontak by: kontak@ambassadeur.co.za
Daar is niks meer verfrissend as ’n heerlike koppie tee na ’n lang dag van harde werk nie. Daar...
Veiligheidswenke vir swemMaak dié jaar jou voorneme om realistiese voornemens te maak